

Д О К Л А Д
ЗА ПОСЕЩЕНИЕТО НА СЪДИИ ОТ ВЪРХОВНИЯ АДМИНИСТРАТИВЕН СЪД ВЪВ ВИЕНА, РЕПУБЛИКА АВСТРИЯ ВЪВ ВРЪЗКА С 
ДЕЙНОСТ 2 - ПРОУЧВАНЕ НА СЪДЕБНИ ПРАКТИКИ НА ДЪРЖАВИ-ЧЛЕНКИ НА ЕВРОПЕЙСКИЯ СЪЮЗ ПО ПРОЕКТ „КОМПЕТЕНТНИ АДМИНИСТРАТИВНИ СЪДИИ – ГАРАНТИ ЗА ТОЧНОТО И ЕДНАКВО ПРИЛАГАНЕ НА ЗАКОНИТЕ В АДМИНИСТРАТИВНОТО ПРАВОРАЗДАВАНЕ”


Съгласно предварително утвърдената програма за посещението на съдиите във Виена, Република Австрия, при посещението бяха изслушани следните лекции:


15.06.2009 г. 

Обзор на социалното осигуряване, лектор д-р Петер Бауер

На 15.06.2009 г. след пристигане на българските съдии във Виена и настаняването им в НОВОТЕЛ Wien City, Aspernbruckengasse 1, от 14.00 ч. започна първата по програмата на семинара лекция „Обзор на социалното осигуряване”, която изнесе д-р ПЕТЕР БАУЕР – бивш съдия от Върховния административен съд на Австрия и председател на отделението, разглеждащо дела по социално осигуряване и автор на многобройни публикации по тази материя. 
Д-р Бауер представи австрийската система на социално осигуряване, която бележи началото си от 1887 г. с въвеждане на социалното осигуряване срещу трудова злополука. Постепенно системата се е разширила с регламентиране на други области и в момента съществуват три обособени клона:
1. социално осигуряване срещу трудова злополука;
2. здравно осигуряване и
3. пенсионно осигуряване.
Между тях има разнообразни законови норми, като има разлика при социалното осигуряване на държавните служители, работниците, самонаети лица и други категории осигурени лица. Най-голямата група социалноосигурени лица са лицата, назначени по частноправни договори. Австрийската система за социално осигуряване се базира на принципа на всеобщо задължително осигуряване, което обхваща 99% от населението. Осигуровката е срещу болест, злополука, пенсионна и срещу безработица.
В Австрия са създадени и функционират 22 (двадесет и два) осигурителни института, които се самоуправляват като съществуващите камери на работодателите и на работниците/ служителите определят хората, които ръководят социалното осигуряване. На практика тези, които внасят осигурителни вноски, участват в управлението на осигурителните институти. Правилата, по които се управляват по същество, са изключително сложни.
Участието в социалноосигурителната система е задължително за работниците и служителите в Австрия. След започване на работа, работодателят има задължение да регистрира работника/служителя в съответната осигурителна институция. С регистрацията се издава и социален осигурителен номер за конкретния работник/служител. Финансирането на всички услуги на социално осигурените лица става чрез осигурителни вноски. Вноските, които са за трудова злополука се плащат от работодателите, а за социалното и здравно осигуряване вноските се разпределят между работника и работодателя. Работодателите удържат от трудовите възнаграждения и внасят осигурителните вноск във фондовете за социално осигуряване (27 към момента). Тези фондове са обединени във Федерацията на австрийските институции за социално осигуряване, която защитава основните интереси на социалноосигурителните фондове и ги представлява по въпроси от общ интерес. Тази федерация играе важна роля при развитието на законодателството за социалното осигуряване, както и на общественото здравеопазване.
Размерът на вноските зависи от това, дали работникът е зает в сферата на услугите (администрация, банки и т.н.) или в сферата на производството (строителство, промишленост), дали е в занаятчийския бранш или е работник с минимален доход. В действителност осигурителните вноски са недостатъчни, за да покрият всички нужди на социалното, пенсионно и здравно осигуряване, поради което бюджета им се попълва от данъците. Осигурени срещу трудова злополука са работниците, служителите, учениците, студентите, а служителите от Червения кръст са застраховани срещу трудова злополука. Администрирането на този вид застраховка срещу злополука се осъществява от една обща каса. 
Какво покриват осигуровките при злополука? 
Медицинските грижи по време на лечение на травмите и уврежданията от злополуката;
Медицинската рехабилитация, професионална рехабилитация, разходите за преквалификация на работниците;
Превенция срещу трудови злополуки – осъществява се от експерти, които проверяват предприятията и предлагат мерки за сигурност на работните места.

ЗДРАВНО ОСИГУРЯВАНЕ

Законовото здравно осигуряване съществува в Австрия от 1889 година, но едва през 1956 г. влиза в сила Основен закон за социалното осигуряване, с който за първи път получава подробна уредба здравното осигуряване на самостоятелно осигуряващите се лица. Други приети нормативни актове са Закона за федералните лечебни заведения и Закона за лечебните заведения в провинциите, с които се регламентират взаимоотношенията между фондовете за здравно осигуряване и болничните заведения.
Съгласно Австрийската конституция федералното правителство отговаря за почти всички сфери на здравеопазването (с някои изключения в законодателството и правоприлагането). Най-същественото изключение е свързано с болничния сектор. В този сектор всяка от отделните девет провинции приема здравното законодателство и следи за неговото приложение, а същевременно санитарният контрол е от компетентността на федералното правителство. През 1997 г. са създадени девет провинциални фондове за финансиране на болничните заведения. Тези фондове са юридически лица, които заплащат за здравните услуги, предоставени на всеки здравноосигурен пациент.
Повече от две трети от австрийската система на здравеопазване се поддържат финансово от постъпленията от социалните осигуровки и от основните данъчни приходи. Около една трета се заплащат пряко от лицата, получили здравни услуги.

Основни органи и институции в системата на здравеопазването
- Федерални министерства;
Федерално министерство на социалното обезпечаване – в неговата компетентност влиза управлението на здравеопазването на федерално ниво. От 2000 г. министерството разполага с Държавен секретариат по здравеопазването. Някои от основните правомощия на Федералното министерство на социалното обезпечаване се отнасят до: общата здравна политика; защита здравето на населението; осъществява надзор върху здравноосигурителната система и контролира социалноосигурителните организации; отговаря за професионалната подготовка на медиците и на другите служители в сектора на обществената хигиена и здравеопазване, хигиена и ваксинация, борба с инфекциозните заболявания, профилактика, работни условия за здравните служители. 
Федерацията на агенциите за социално осигуряване е влиятелна институция, която определя размера на сумите, които се възстановяват при покупка на предписани лекарства, очертава приоритетите в предоставянето на здравни услуги, сключва договори с изпълнителите на здравни услуги и координира дейността на отделните осигурителни институции.
Провинции (Laender) и местни общини – законодателството на ниво провинции се одобрява и приема от провинциалните парламенти. Всяка общинска администрация разполага с отдел по здравеопазването, който се оглавява от общински медицински служител. Съгласно федералния Закон за лечебните заведения всяка провинция е длъжна да осигури необходимата болнична помощ в рамките на своята територия;
Професионални органи (Асоциация на лекарите, Асоциация на фармацевтите), Асоциации по силата на закона. Доброволни асоциации – Австрийската асоциация на медиците е професионалният представител на лекарите. Организирана е като холдингова компания, в която членуват девет провинциални (регионални) лекарски асоциации. Членуването в регионалните лекарски асоциации е задължително за всеки доктор. Австрийската асоциация на акушерките е създадена по силата на закона. Съществуват и доброволни асоциации на други професионалисти (психотерапевти, физиотерапевти и др.). Асоциациите на отделните професионалисти водят преговори със съответните здравноосигурителни фондове и с Федерацията на австрийските институции за социално осигуряване.
Обществени лечебни заведения (държавни болници) – осъществяват стационарно здравно обслужване на здравно осигурените лица и предоставят две трети от болничните легла. Освен тях в Австрия функционират т.нар.”фондови болници”, които са предимно обществени, болници за интензивно лечение с нестопанска (идеална) цел, както и частни лечебни заведения, благотворителни организации и групи за самопомощ. Най-значимата организация, предоставяща спешна медицинска помощ, е Червеният кръст, който е структуриран и организиран на федерално равнище. На регионално равнище (Laender) като част от Червения кръст действат девет асоциации. 
Пакетът здравни услуги в социалното здравно осигуряване обхваща медицинското обслужване от общопрактикуващи лекари и специалисти, стоматологична помощ, болнична помощ, обезщетения при болест и профилактични прегледи и програми. 99% от населението се осигурява в някои от 24-те здравноосигурителни каси. Изборът на каса се определя от трудовото правоотношение. Осигурените лица получават електронна карта, в която се отразяват изпълнените лечения. Повечето от общопрактикуващите лекари са в договорни отношения с една или повече здравноосигурителни каси. Пациентите свободно избират своя лекуващ лекар по обща медицина или специализиран лекуващ лекар. Посещението при специалист по принцип се прави с направление от общопрактикуващ лекар. С цел повишаване на ролята на първичната за сметка на специализираната здравна помощ се поставя изискване за интегриране на здравните и социални регионални структури.
Една част от набраните средства за здравно осигуряване са предназначени за профилактика. Профилактичните прегледи на населението се заплащат от касата. Изградена е специална система, която обхваща задължителни прегледи на бременни жени и здравни грижи и социални помощи на майки с малки деца. Има различен вид имунизации, като не всички се поемат от касата. Снабдяването с лекарства и медикаменти става от аптеките, които имат сключени договори със здравноосигурителните каси, откъдето получават стойността на всяко отпуснато лекарство.

Обезщетение при временна неработоспособност
При временна неработоспособност работодателят изплаща на работника/служителя обезщетение от 6 до 12 седмици. Размера на това обезщетение е в зависимост от трудовия стаж при този работодател. След изтичане на периода на обезщетението работодателят изплаща на работника 60% от трудовото възнаграждение.
На бременните жени се изплаща обезщетение за бременност и раждане – 8 седмици преди и 8 седмици след раждането, след което получават детски надбавки.
ПЕНСИОННО ОСИГУРЯВАНЕ

В Австрия всички хора с трудови доходи са включени в пенсионноосигурителната система.Общата система засяга всички работещи като за някои професионални съсловия, нпр. Миньори има отделни разпоредби. Съществуват също така две специализирани системи, които съответстват на общата – за земеделски стопани и хора със свободни професии, различни системи за държавни служители (напр. във федералното правителство, в министерствата или в управата на различни райони). Общата пенсионноосигурителна система се гради върху принципа за изплащане на пенсиите въз основа на правените през годините на трудовия стаж осигурителни (пенсионни) вноски. За получаване на пенсия за прослужено време се изисква определен минимален период на участие в общата схема, независимо за какъв вид пенсия става дума. Необходимия осигурителен стаж за отпускане на пенсия за прослужено време е 15 години.
Пенсионната възраст за отпускане на пенсия за прослужено време за мъжете е 65 години, а за жените – 60 години. Различната за мъжете и жените пенсионна възраст, въведена с националното законодателство, е в несъответствие с директивата за равноправие между двата пола по отношение на възрастта за пенсиониране. Съдът на европейските общност (СЕО) се е произнесъл с решение по този въпрос, в съответствие с което в продължение на 10 години в Австрия трябва да се изравни възрастта за пенсиониране на мъжете и жените, което ще започне от 2018 г. и ще завърши през 2028 година. 
Видове пенсии за прослужено време: редовна пенсия; ранна пенсия поради безработица; ранна пенсия благодарение на продължителен осигурителен период; ранна пенсия поради намалена трудоспособност (за работници по трудово правоотношение) или поради невъзможност за лична издръжка (при самонаети лица). При ранното пенсиониране (с изключение на случаите поради намалена трудоспособност или ограничена възможност за лична издръжка) възрастта е 60 години за мъжете и 55 – за жените, а при споменатите изключения възрастта за мъжете е 57 години, а за жените – 55 години. 
При отпускане на пенсия за инвалидност се спазва принципа на рехабилитация преди пенсионирането. Това означава, че когато едно лице кандидатства за пенсия за инвалидност, преди това следва да се установи дали не може да изпълнява някаква трудова дейност и едва след като се стигне до заключение за трайна неработоспособност, се отпуска исканата пенсия.
По отношение на пенсиите на съдиите – отпуснатите до 2005 г. са в размер на 80% от заплатата. В момента пенсиите на съдиите се определят като на държавните служители и размерът им се ограничава с въведения таван. Счита се, че това е преходен период, след което ще бъде възстановено старото положение.
Помощ за гледане на нуждаещ се – тази форма на социално подпомагане е въведена пред 1993 година. Различават се 7 (седем) степени помощи. Първата степен обхваща полагане на грижи над 50 часа месечно, а последната (седма) степен се състои в постоянни грижи за неподвижен човек. Тази помощ се поема изцяло от данъците и се изплаща от пенсионната каса. 

АДМИНИСТРАТИВНА И СЪДЕБНА ЗАЩИТА

Уредбата на разрешаване на възникналите спорове във връзка със социалното осигуряване предвижда обжалване по административен ред на издаваните индивидуални административни актове. Например, по размера на осигурителните вноски социално осигурителните каси се произнасят с решение, което може да бъде оспорено и решението по оспорването се взема от областния управител. Конституцията забранява акт на административен орган да се обжалва пред гражданския съд. Когато администрацията се е произнесла с отказ по направено искане, напр. за отпускане на пенсия, възможността на лицето за защита е да подаде иск пред гражданския съд (във Виена правораздава Съд за социални въпроси), който не проверява законосъобразността на издадения индивидуален административен акт, а образува гражданско дело и разрешава въпроса за отпускане на пенсия на лицето. В производството съдът може да назначи вещо лице, като хонорарите на вещите лица и заплатите на съдиите се поемат от социалноосигурителните каси. Основните дела, които се водят, са за пенсии и за помощи на лице, които се нуждаят от социални грижи. Съставът, който разглежда тези дела се състои от 1 съдия и по един представител на работодателите и на работниците. Решението на Социалния съд може да бъде обжалвано пред апелативния съд, който заседава в състав от 3 (трима) професионални съдии и още двама непрофесионални съдии. По ограничен брой дела има възможност на касационна жалба. Спазва се чл.280 от гражданскопроцесуалния кодекс – Върховния съд може да допусне за разглеждане на касационна жалба и да образува дело при изключително важен проблем. Възможността за касационно обжалване е ограничена само до много важни въпроси. Касационният съд решава дали обжалването е допустимо.

Българските съдии изслушаха с внимание и интерес изчерпателно поставените от лектора д-р Петер Бауер въпроси и проведоха дискусия, при която отчетоха многобройните положителни страни от системата на Австрийското социално осигуряване и необходимостта от възприемането им в България.


16.06.2006 г.

Съдиите посетиха Върховен административен съд във Виена. Бяха посрещнати от д-р Хайнрих Ценс, съдия в същия съд, който представи накратко организацията на работата в съда.

Бяха изслушани следните лекции:

От 9.00 ч. Бе изнесена лекцията „Съдебна практика в областта на социалното осигуряване”, лектор д-р Ханс Петер Леховер, съдия във Върховния административен съд, Виена

В началото на изложението си д-р Ханс Петер Лехофер направи разграничение между социалното осигуряване и социалното подпомагане. Тъй като Австрийската система за социално и здравно осигуряване беше разгледана в лекцията на д-р Петер Бауер, лекторът д-р Ханс Петер Лехофер се спря по-подробно на социалните помощи за бедните. Това е последната мрежа, създадена от държавата за подпомагане на хората, които са изпаднали в тежко материално положение. Те получават осигурени права на осигурени лица, без да имат социални осигуровки. Социалните помощи изключват целия набор от социални услуги, получаван по линия на социалното осигуряване. Изискване за отпускане на социална помощ от държавата е осребряване на наличното имущество на нуждаещото се лице, което не засяга единственото му жилище.
Правомощията на федералните провинции по отношение на вземане на решения за отпускане на социални помощи са регламентирани за всяка от тях с отделен закон. Т.е. няма основен закон, а съществува местна уредба с известни разлики. Напоследък се прави опит да се кодифицира тази система. Самото осъществяване на конкретните нормативни изисквания е в правомощията на отделните общини. Те се произнасят с индивидуален административен акт. В случай на отказ за отпускане на социална помощ засегнатото лице има възможност да обжалва:
пред административен орган – който е различен във федералните провинции;
пред независим федерален административен съд и 
пред Върховния административен съд.

Върховният административен съд на Австрия разглежда около 100 социални дела годишно.
1. Около ¾ от делата са за възстановяване на неправилно изплатени от общината социални помощи на лица, които не са имали право и
2. ¼ от делата са за разрешаване на спорове при отказ за отпускане на социална помощ.
Други видове оспорвания пред Върховния административен съд са във връзка със задължителното социално осигуряване. По тези спорове пред ВАС се разглеждат въпроси, като:
кой е осигурено лице, дали има трудово правоотношение или лицето е предприемач, върху кои доходи се плащат социални осигуровки и др.;
преизчисляване на осигурителните вноски – споровете са свързани с големи предприятия и се проверява дали осигурителните доходи са обявени в действителния им размер, върху който се дължат осигурителни вноски;
плащане на вноски с наказателни постановления – когато социалноосигурителните институти са наложили санкции на съответните предприятия. Ръководителите на предприятията отговарят лично за невнасяне на осигурителни вноски на работещите при тях лица, включително чрез удръжки от трудовите им възнаграждения или пенсии, в случай че са се пенсионирали междувременно;
по приложение на Регламент ЕС 1408/71 г.;
спорове между отделните социалноосигурителни институти, финансиране на здравната каса;
до спорове за разрешаване от ВАС се стига при осъществяване на контрола върху органите на социалноосигунряване.

Числен състав на съдиите от Върховния административен съд и на съдебните състави

Във Върховния административен съд на Австрия има 68 съдии, включително председателят на съда и председателите на отделенията. Броят на съдиите е достатъчен, за да се справи с броя на делата във ВАС.

Видове дела по материя, които се разглеждат във ВАС:
бежанци;
целия набор от административни дела;
данъчни дела и акцизи – 3 състава разглеждат данъчни дела и 1 – акцизи;

Понастоящем функционират 24 състава, всеки състав е от 5 съдии, като един съдия участва в по два състава. Делата се разглеждат в състав от 5 съдии, а при наказателните постановления в състав от 3-ма съдии. 

Годишно във ВАС се разглеждат и решават по същество около 7500 дела. Много малък е броят на делата, разгледани в открити заседания – 20 – 30 дела годишно. Около 4000 – 5000 дела са по искане за спиране. Жалбите нямат суспензивен ефект и съдът се произнася по искания за спиране действието на административния акт.

Към съдебното решение се пишат мотиви. Единствените решения, при които не се пишат мотиви е когато страната е подала молба за спиране и другата страна не е възразила на искането.
Основания за спиране:
Да не противоречи на обществения интерес (напр.национална сигурност);
да не се нарушава принципа на съразмерност – от изпълнението да се претърпят по-големи вреди.

На 68 съдии във ВАС има 24 научни сътрудници, които документират практиката и помагат на съдиите. Във ВАС има и младши съдии. Това са юристи, които са изкарали практическия изпит и имат най-малко юридически стаж 9 месеца, след който още 3 години помагат на съдиите.

Върховният административен съд е отправил преюдициално запитване пред СЕО във връзка с прилагането на чл.43 ЕО и чл.48 ЕО при различия с националните разпоредби относно: Свободата на установяване – Социално осигуряване – Държавно финансирана национална система на здравеопазване – Система за обезщетения в натура – Система за възстановяване на разходите, изплатени от осигуреното лице – Разрешение за създаване на частна поликлиника, предоставяща амбулаторни дентални грижи – Критерий за оценяване на нуждите, оправдаващи учредяването на лечебно заведение – Цел за поддържане на качествени, балансирани и общодостъпни медицински или болнични услуги – Цел за предотвратяване на риск от тежко засягане на финансовата балансираност на системата за социално осигуряване – Съгласуваност – Пропорционалност. 
По това запитване е образувано дело С-167/07 пред СЕО, който голям състав на Съда се е произнесъл с решение от 10 март 2009 г., както следва: „Членове 43 ЕО и 48 ЕО не допускат национални разпоредби като разглежданите в главното производство, по силата на които е необходимо разрешение за учредяването на частно лечебно заведение под формата на самостоятелна дентална поликлиника и според които това разрешение трябва да се откаже, когато с оглед на грижите, вече предлагани от лекарите, сключили договор с осигурителна каса, не е налице нужда, обосноваваща учредяването на подобно заведение, след като тези разпоредби не подчиняват и груповите практики на подобен режим и след като не се основават на условие, което да може в достатъчна степен да регламентира упражняването на правото на преценка на националните власти.”

Лекцията на Д-р Ханс Петер Лехофер, изнесена пред българските съдии, е изключително интересна и полезна за тяхната работа, защото дава насоки как да се подобри организацията на правораздаването във Върховния административен съд на България за справяне с огромния брой дела, във връзка с което следва да се направят предложения за законодателни и структурни промени.


От 14.00 до 17.00 часа д-р Хайнрих Ценс представи темата „Правна уредба на статута на държавния служител”

На 16.06.2009 г. във Върховния административен съд на Австрия Д-р Хайнрих Ценс запозна групата български съдии с ПРАВНАТА УРЕДБА НА СТАТУТА НА ДЪРЖАВНИЯ СЛУЖИТЕЛ В АВСТРИЯ. Лекцията на Д-р Ценс беше изслушана с голям интерес, зададоха се много въпроси и се проведе дискусия по разискваната тема.

В миналото държавните служители в Австрия са носели титлата ЩАТСКИ СЪВЕТНИК. По настоящем в Австрия има 2 (два) типа държавни служители:
1. заети по силата на договор и
2. заети в обществената сфера.
Първият тип държавни служители изпълняват своите задължения по договор с частноправен характер и техните права се защитават от гражданските съдилища.
Върховният административен съд разглежда спорове на държавните служители от обществената сфера. 
Между двете световни войни Конституционният съд на Австрия се е произнесъл дали е допустимо държавния служител да бъде назначаван с договор и да бъде освобождаван по силата на договор. Защото служебните правоотношения с държавния служител са приключвали със смъртта на лицето, т.е. назначението на държавна служба е пожизнено. В момента в системата на държавната администрация има повече държавни служители, заети по силата на договор (ДС от първия тип), отколкото тези, заети в обществената сфера (ДС от втория тип).

ДЪРЖАВНИ СЛУЖИТЕЛИ ЗАЕТИ В ОБЩЕСТВЕНАТА СФЕРА
Държавни служители от обществената сфера могат да бъдат:
ДС на федерално равнище, 
ДС на провинция Долна Австрия,
ДС на определени общини,
Командировани държавни служители.
За определяне статута на държавните служители на федерално равнище е компетентно федералното правителство, а за отделните общини – съобразно местното и федерално законодателство.
Възникването на командированите държавни служители става в началото на 90-те години от миналия век, когато са приватизирани много публични предприятия, като например: ПОЩИ И ТЕЛЕГРАФ. Всички държавни служители до този момент, които са на федерално равнище, запазват своите права във връзка с изискването на федералните закони и продължават да работят в приватизираното частно дружество като командировани. Тогава министърът на Пощите и телеграфните услуги се е отказал от своя пост на главен държавен служител и по този начин е създадено друг вид управление на колективния орган (главен мениджър). Т.нар. командирован държавен служител си запазва функциите, но не подлежи на парламентарен контрол. Тази система не е напълно лишена от пробив – пощите се стремят да имат печалби, да преструктурират своята дейност.

АДМИНИСТРАТИВНИ ОРГАНИ И АДМИНИСТРАТИВНИ ПРОЦЕДУРИ
БУНДЕСМИНИСТЪР – когато говорим за държавните служители на федерално равнище, за тях отговарят съответните федерални министри.
В Австрия има 2 (две) административни инстанции:
процедурата пред първата инстанция е в рамките на административния орган и неговото решение подлежи на въззивно обжалване пред федералния министър, който се произнася по въпроса като последна въззивна инстанция. Неговите актове могат да се оспорват пред Върховния административен съд или пред Конституционния съд. Държавния служител може да сезира Конституционния съд, когато са нарушени конституционните му права и когато решението на административния орган се основава на закон, който е противоконституционен. Пред Върховния административен съд могат да се оспорват тези решения, с които се нарушават субективни права на държавния служител.
Производствата пред КС и пред ВАС са контролно-отменителни – и двата съда не решават въпроса по същество, а само на процесуално основание отменят и връщат за произнасяне от административната инстанция. 
Правата на държавните служители се защитават от чл.6 на Европейската конвенция за правата на човека и основните свободи (ЕКПЧОС), на който основава решенията си Европейския съд за правата на човека. На тези изисквания се базира принципа на контрол на държавните служители, упражняван от Върховния административен съд, който е твърде минимизиран. 
Със Закона за конкурсите е предвиден конкурс за назначаване на държавни служители на определени позиции. Възникват спорове във връзка с възможността за оспорване на назначението от загубилия кандидат в конкурса. Тези спорове се решават от Върховния административен съд чрез прилагане на теорията на т.нар. ПРАВНА КОНЦЕНТРАЦИЯ, която приема за критерий на допустимост на оспорването от загубилия кандидат закона, на който се основава административния акт за назначаването на спечелилия конкурса. Ако актът се базира на закон, който е ясно определен, загубилия кандидат няма право да оспорва. Обратно, ако законът е по-общ, издаденият въз основа на него административен акт може да бъде оспорван. Обикновено съдът стига до извода, че загубилия кандидат няма това право.
При определена категория щатни бройки за учители се дава право на всички кандидати да участват в конкурса за назначаване. Конституционният съд застъпва една теория, която по принцип отказва на загубилата страна да оспорва – в случай, че участник в конкурса е назначен от колективен орган от минимум три лица, те трябва да са постигнали съгласие, че назначеният кандидат е спечелил конкурса. 
Съществуват и недиректни способи за проверка на назначенията, основани на Закона за равнопоставеността. Лице, което смята, че е подложено на дискриминация при назначаването – позовава се на възраст, пол, сексуална ориентация, убеждение – има право да оспорва назначаването на другия кандидат. В производството пред съда се събират доказателства, с които оспорващият трябва да докаже, че е бил по-добрият кандидат и тогава административният орган трябва да установи защо е взел погрешно решение. В кратък срок (1 ден) административният орган има право да обясни защо е взел това решение.
В Австрия има закон, който предвижда изплащане на обезщетение на дискриминираното лице от органът, който го е дискриминирал.
Държавния служител става несменяем, ако е работил 6 години в държавната администрация. Когато е придобил статут на несменяемост държавният служител може да напусне държавната служба по собствено желание. В съда има интересни казуси от напуснали по собствено желание лица, които са поставени под натиск да подадат молбата си за напускане. Други основания за напускане на държавния служител са: организационни промени, недостатъчна квалификация, липса на успех в работата и дисциплинарно наказание. Преместването на друга работа е последица от дисциплинарни мерки, за което административният орган трябва да се произнесе с формален административен акт.

ЗАПЛАЩАНЕ НА ДЪРЖАВНИЯ СЛУЖИТЕЛ
През 1994 година в Австрия е проведена голяма реформа при определяне заплатите на държавните служители.
Преди реформата, системата на заплащане на държавния служител е била категоризирана по определен начин и това се е определяло с факта на неговото назначаване в зависимост от това къде работи. Освен тази форма на заплащане има категоризация на ДС в зависимост от образованието – средно, висше. Съществува и трети вид подкатегоризация – държавният служител първоначално се назначава на най-ниската възможна позиция и на всеки две години получава увеличение на заплатата. Прието е, че тази система е несправедлива, тъй като за изпълнение на едни и същи функционални задължения получава увеличение на заплатата и повишение само за това, че са минали 2 години.
Реформата от 1994 г. обвързва заплащането на държавния служител от предизвикателствата на неговата работа. Тя признава вида на заплащането от предишните категории – основна заплата, която нараства всеки 2 години (2000 евро основна заплата на най-младшия ДС до 4600 евро на най-старшия), но за допълнителни изисквания към квалификацията се получават значителни надбавки. Напр., на директор на дирекция в министерство към края на кариерата надбавката за допълнителни изисквания е 3000 евро към основната заплата.

ДИСЦИПЛИНАРНО ПРОИЗВОДСТВО

Дисциплинарното производство е свързано с общото поведение на държавния служител, което руши имиджа на държавната служба. Дисциплинарните производства се провеждат когато държавният служител по непредпазливост или с умисъл нарушава служебните си задължения. За допуснатите нарушения се налагат следните дисциплинарни наказания на държавния служител:
порицание;
удържане на до ½ от работната заплата;
удържане на работната заплата до 5 месеца;
уволнение.
ПЕНСИОНИРАНЕ НА ДЪРЖАВНИЯ СЛУЖИТЕЛ
Пенсионирането на държавния служител е период, в който държавния служител си почива и не е прекратил своите трудови правоотношения. Пенсията на държавния служител е възнаграждение за трудова почивка.
Държавният служител се пенсионира с навършване на 65 годишна възраст. Ако държавният служител иска и ако неговата дейност е свързана със сериозни обществени интереси може да работи до 70 години.
Преходни разпоредби (регулация) , която обхваща всички родени до 1952 година – могат да се пенсионират предсрочно, когато подадат декларация, че искат да се пенсионират преди навършване на 65 г.възраст.
Основание за пенсиониране на ДС е трайна неработоспособност. При всеки конкретен случай се проверява дали е настъпила трайна неработоспособност. Решението се взема по служебен път. Ако тази нетрудоспособност е продължителна, се приема състояние, при което не се очаква подобрение в продължение на 2 години. Ако няма за подобрение, трябва да се провери дали лицето не може да бъде назначено на друга сходна работа и ако няма такава възможност следва да се пенсионира поради трайна неработоспособност. 

РАЗМЕР НА ПЕНСИИТЕ НА ДЪРЖАВНИЯ СЛУЖИТЕЛ
Преди 2005 г. размера на пенсиите се е определял на 80% от последната заплата. Тази система е променяна три пъти от законодателя и сега на практика има 3 системи за определяне размера на пенсиите:
- За навършилите към 2005 г. 50 годишна възраст важи принципа – пенсията ще се определя от осигурителния доход, изчислен при средната стойност на всички заплати през целия трудов стаж или по избор на лицето – през 15 най-благоприятни години.
- Назначените след 2005 г. ще получават пенсии като останалите граждани, като размерът се определя на 80% от средния осигурителен доход и вероятно няма да надхвърля 2200 евро.
- Най-сложната система за определяне размера на пенсиите включва периодите на заплащане до и след 2004 г., като 88% от размера на пенсията се изчислява на база първия период и 12% - на база втория, като пенсиите ще се редуцират до определения таван. 


На 17.06.2009 г. българските съдии бяха приети в Апелативен съд, Виена, където имаха следните занимания:


От 9.00 часа д-р Кунст, съдия в Апелативен съд, Виена, представи темата „Основни принципи на отговорността на държавата”

Лекторът представя системата в Австрия, относно отговорността на държавата за вреди, причинени на физически и юридически лица, като е съобразил изложението си с предварително задедените въпроси от страна на българските колеги.
Законодателната уредба на института на отговоронстта на държавата е в разпоредбата на чл.23 от Конституцията на Фдеративна Република Австрия, съгласно която държавата, чрез органите си носи отговорност за виновно причинени вреди на физически и юридически лица.
Кои структури могат да бъдат отговорни ?
Това са органите на федерално равнище и органите на отделните провинции и области. Съдебната система като отговорна за вреди причинени на граждани и ЮЛ е на равнище федерация. Основата е заложена в Закона за отговорността на държавата. Основен принцип е, че органът не носи лична отговорност, същият не дължи заплащане на обезщетение за вреди. Тези органи на държавната администрация не са лично отговорни, а съществуват фондове, от които се изплащат тези обезщетения. Няма лична отговорност, нито санкция, а се касае за чиста компенсация. 
Субсидиарно се прилагат нормите на Гражданския кодекс. Има възможност само за парична компенсация, не е възможна материална компенсация, напр. реституция. Размера на обезщетението е съобразен с причинените вреди. 
В Конституцията са определени органите на три равнища: 
1/на федерално равнище;
2/ на равнище – федерални провинции;
3/ на равнище – общини. 
Съществуват и други отговорни органи като: Камарата на адвокатите, Пенсионно-осигурителния институт, Камара на работодателите, които също могат да бъдат отговорни за причинени вреди.
Първо изискване е органът да е действал в изпълнение на закона – пряко упражняване на закона, пряко приложение на правото, самия дух на закона да е спазен. В противен случай говорим за превишаване пределите на компетентност на тези органи.
Съгласно австрийския закон органът е физическо лице, което изпълнява тази функция – физическо лице в съдебната система: съдия, прокурор, съдебен помощник, съдебен служител, съдия изпълнител. Не е възможно да се предяви директен иск към тези физически лица. Дори при доказана вина, няма право да се търси наказателна отговорност на тези лица, с изключение, ако Върховния касационен съд се е произнесъл с влязла в сила присъда.
Друг елемент: противозаконно действие на съответния държавен орган - нарушение на норми от специални закони, нарушение на добрите нрави, на основни законови принципи, нарушение правото на собственост, нарушение на основни права от страна на държавен орган. Задължение за държавния орган е да прилага закона и ако напрамер решение на съд не е потвърдено от втората съдебна инстанция, не означава, че съдията е нарушил закона в обсъждания смисъл. Законовата норма за отговорността на държавата изисква да е налице грубо погазване на закона от страна на съответния орган и излизане извън нормите. Ако съдебното решение е неправилно относно преценката на фактите и обстоятелствата, това не е основание за отговорността на държавата, поради постановено неправилно решение на съдия, което е отменено съответно от второинстанционния съд. Специална хипотеза би била неправилна преценка на закона, тази която е законово необоснована, например - да няма нито един аргумент в подкрепа на съдебното решение. Това не означава, че всяко неправилно тълкуване на сложен фактически състав носи тези последствия.
Друг елемент: причинната връзка. 
Причинната връзка се установява по вътрешно убеждение на съдията. Решението не може да се позовава на аналогичен казус. 
Друг елемент: степен на нанесени щети, което е важно за размера на компенсацията.
Друг елемент: вина.
Вината е налице при грубо отклоняване от вече наложена практика на съда. Налице е и когато, съдебният акт не може да бъде аргументиран. Ако до момента няма практика на Върховния съд, съдебното решение трябва да не е аргументирано, за да се търси отговорност за вреди.
Няма възможност за регресен иск към физическото лице. По изключение – искът ще е по Закона за отговорността на физическите лица, но само ако физическото лице, действащо като съответен орган, е действало умишлено или при груба небрежност. Австрийската практика почти не познава подобни искове за отговорност на физическо лице, съдия например, дори да е действал противозаконно и виновно.
Възможност за намаляване на претърпени щети:
Много е важно да се установи дали ощетеното лице е направило всичко възможно, за да намали или избегне нанесената щета. Той трябва да докаже, че не е бил немарлив към защитата на своите права, например – при пропуснат срок за осъществяване на права, се приема, че го е направил умишлено, тъй като е трябвало да потърси професионална помощ. 
Пример: Страната е пропуснала срока за подаване на жалба, но и съдът не й е указал. Това е една тясна хипотеза за иск за вреди и е възможна само ако тази въззивна жалба би била в полза на пострадалото лице. Ако подаването на жалба е напълно безсмислено, то не се обосновават вреди. Ако има ясна съдебна практика, такова бездействие – неподаване на въззивна жалба, не е основание за иск за вреди, тъй като подаването на въззивна жалба при установена съдебна практика би било напълно безсмислено.
Кой не носи отговорност?
По австрийското законодателство Тълкувателно решение на Върховния касационен съд не може да е основание за изплащане на обезщетение.
Отговорността на държавата?
Ако Върховният касационен съд има практика, която противоречи на общностното право тогава може да се ангажира отговорността на държавата. Кога държавата нарушава норми, наложени от общностното право - три предпоставки: 

нормата да нарушава нечии права;
да се формулира начина на нарушаване на тези права;
да е налице причинна връзка.

По искове за нарушаване на общностното право се произнася Конституционния съд на Австрия. 


Давностен срок:

До три години след установяване на вредата.
Начало за броене на давностния срок – пострадалият да осъзнава кога и кой му е нанесъл вредата.
Абсолютна давност – десет години след вредата.
Спиране на давностния срок при обжалване.
Разноски – държавните такси и всички необходими разноски по тези производства се поемат от държавата.
Кой разглежда тези искове – три степенна система: 

І-ва инстанция - основен съд – окръжния съд в района където е причинена вредата( в Австрия има и районни съдилища, но тези искове се разглеждат от окръжния съд като І-ва инстанция);
ІІ-ра инстанция - апелативен съд – четири такива съдилища в Австрия;
ІІІ-та инстанция - Върховния касационен съд на Австрия.

За да се избегнат упреци за пристрастност могат да се делегират правомощия на друг съд, например ако искът е за вреди от съдебно решение на съдия от същия съд. Например: Окръжният съд на Виена при възражение за пристрастност служебно следва да го изпрати на друг окръжен съд.
Горестоящия съд се произнася по подсъдността при възражения.
Съществуват и други закони, по които се ангажира отговорността на държавата. Например: при незаконно задължане, при незаконно настаняване в психиатрично заведение. Правната основа е Европейската конвенция за защита правата на човека. В Австрия съществува Федерален закон за защита правата на човека. Съществуват и други специални закони, по които може да се ангажира отговорността на държавата: Закон за обезщетение поради незаконни подслушвания, Закон за армията.
В 20% от тези искове се подава и молба за правна помощ. Преценява се предявения иск и при “очевидна безпереспективност” на иска, при н.нар. “очевидна безсмислица”, не се предоставя такава помощ.
Голяма част от исковете са за вреди от незаконосъобразни административни актове. Министерството на правосъдието е отговорно за причинени вреди от съдебни актове. Най-чести са исковете срещу Министерство на вътрешните работи, Министерство на финансите, Министерство на образованието.



В следобедните часове съдиите бяха запознати с нормативната уредба по застроителните планове и кадастър с лектор Г-н Байер и с поземления регистър, представен от Г- н Антес, специалист-дипломиран инженер от Министерство на финансите, ръководител на имотния регистър и проектен мениджър на новия имотен регистър. 

Имотният регистър се води от съда. 
Съдържа: обща част и документална част.
От 1991 г. имотния регистър е качен на електронен носител. Той действа успешно и с голяма гордост се демонстрира. Особено е важен при сделки с имоти, за да се проследят тежестите.

Работно място на имотния регистър – в съдебната система.
Работно място на кадастъра - в кадастралните служби.

Имотния регистър и кадастъра имат обща база данни. Съхранява се във Федералния информационен център. Осъществява се със съдействието на частни фирми при условията на публично-частно партньорство. Държавата предоставя данните на частните фирми, а те - на частни лица срещу заплащане на определени такси.
Кои органи са включени в системата?
Министерство на правосъдието – имотния регистър е негов ресор.
Имотния регистър е интерес за Министерство на финансите, тъй като е обвързан с данъчното облагане – имотен данък.
Достъп до имотния регистър имат: 140 районни съдии, 500 съдебни служители, около 500 нотариуса и около 4000 адвокати, които работят директно с имотния регистър. Съществуват около 3 000 000 вписвания в имотния регистър, около 700 000 папки.
Имотния регистър дава информация за това кой е собственик на определен имот, а кадастралния регистър – парцела, площта и предназначението - земеделска земя, сграда, градина.
Защитата на държавата се осъществява от финансова прокуратура, която е подчинена на Министерство на финансите.

Кадастъра: 
-данъчен кадастър;
-граничен кадастър.
Съществуват 41 кадастрални служби, 150 служители, 100 инженера, външни консултанти. Обхванати са 10 млн.обекта. Приходите от таските за вписванията, включително и на промени са в размер около 10 млн. евро годишно.
Фирми, които имат право да дават достъп до имотния регистър на физически лица, най-известна е “Телеком Австрия”.
Достъп до регистъра имат: съдебната система, адвокати, нотариуси, общини, банки.
Кадастъра съществува на хартиен носител от 1871 г. От 1981 г. – на електронен носител. 
Старата 30-годишна система е остаряла технически.
Проекта за новия имотен регистър е от 2006 година и се очаква да приключи до края на 2009 г. Работната груба е от: 6 души от Министерство на правосъдието, 3 души от Министерство на финансите, 9-10 души от Федералния информационен център. По план проекта струва 2,8 млн. евро. Има 250 млн. единици информация в имотния регистър, които трябва да се прехвърлят в новия имотен регистър. Промяна в начина на въвеждане и търсене. По електронна молба на адвокат или нотариус до съда – вписването се извършва автоматично, издава се решение за вписване по електронен път и се връчва на физическото лице от Централната информационна служба. Новият регистър ще приема автоматично данните и документалния архив, ще извлича и всички документи от една сделка – например дарение.
Подробна демонстрация в слайдове и предоставени материали.
Демонстрация на търсене по имот – изписва се сегашния собственик и показване на архив – бивш собственик.
Демонстрация на попълване на молба за вписване по електронен път. 


18.06.2009 г.
Посещение в „Независим финансов сенат”

Посещението бе посветено на темата „Отношения общностно право-вътрешно право на Австрия в системата по облагане с Данък добавена стойност”

Лектор Д-р Ансгар Унтербергер, съдия от финансов сенат - Виена, район Линц, специалист по ДДС

Представяне на системата на функциониране на ДДС:
производител - търговец - потребител.
Възстановяването на ДДС е изключително сложен процес и предразполага към данъчни измами.
След влизане на Австрия в ЕО от 01.01.1995 година правото за ДДС в Австрия е хармонизирано с правото на ЕО съобразно задълженията по договора за присъединяване. Австрия се е задължила да хармонизира националното право по ДДС с общностното право и да дава предимство на общностното право. От 01.01.2007 г. приложима по ДДС е Директива 2006/112, а преди нея – Шеста директива. Общностното право е задължително за държавите-членки, Решение на СЕО по делото “Коста” С-6/64. Съгласно §115 ВАО(Данъчния процесуален кодекс на Австрия), всеки данъчен акт трябва да се проверява и като се вземат предвид принципите на общностното право.
Възникнал е спор относно това от кога е валидно за Австрия общностното право. Отговор е даден с решение на Конституционния съд на Австрия, съгласно което: “Всички факти и обстоятелства, настъпили след 01.01.1005 година(годината на присъединяване на Австрия към ЕО) се регулират от общностното право”.
Противоречия на плоскост: 

общностно право - национално право;
общностно първично право - вторично право на общността.
Основни правила:
предимство при прилагане на общностното право
( има примери и за предимство на националното право);
правила за директно прилагане на Директивите, правилното им интерпретиране в рамките на националните съдебни системи.
Право на ЕО:
първично право: регламенти, договори и основни принципи;
вторично право – директиви.

Принципи:
-правна сигурност;
-равнопоставеност.
Регламентите се прилагат директно, а директивите – задължение на страните да ги транспонират в националното право. По изключение – при изпълнение на определени предпоставки, директивите магат да бъдат прилагани директно. Например, ако директивата е транспонирана неправилно в националното законодателство и нормата е неясна и некатегорична, директивата има директно приложение, но само в полза на данъчно-задълженото лице. Ако е транспонирана правилно, разпоредбата може да е в полза или във вреда на гражданите.
Трябва да се спази смисъла на Директивата при транспонирането й в националното законодателство. 
Правото на ЕО се прилага от присъединяването на Австрия към общността, т.е. от 01.01.1995 г. Приложими са Шестата директива и Директива 112. Ако е отказан данъчен кредит, но разпоредби на Директивата – чл.17, дават право на данъчен кредит, правилата са неприложими по отношение правоотношения, възникнали от преди присъединяването на Австрия към ЕО, например през 1994 г. 
Пример за директно приложение на Директивата и признаване на данъчен кредит след 01.01.1995 г. за частни предприемачи, за които, до присъединяването на Австрия към ЕО, националното законодателство не е давало право на данъчен кредит. След присъединяването на Австрия към ЕО тези национални норми не са отменени, но стават неприложими, тъй като Директивата се прилага пряко, спазва се принципа за преимущество на общностното право.
Разпоредбата на чл.10 от Договора за европейската общност задължава при транспониране на директива в национално право да се спазва духа и смисъла на директивата.
Пример с дело в Линц :
Изграден къмпинг - построени са бунгала край езерото. Отдават се под наем. По австрийското законодателство отдаването под наем на парцели са освободени доставки, но туристическата дейност-хотелските услуги не са освободени доставки, съгласно §6 на Австрийския закон за ДДС. Преценява се дали е отдаден под наем целия парцел с бунгалата или са предоставени само краткосрочни нощувки, за които се прилага директно чл.13 от Шестата директива и постановеното в този смисъл решение на СЕО по делото “Блази” С-346/95 г., т.е. освобождава се от ДДС само “краткосрочно нощуване в къмпинг”.
В представената лекция са дадени и други примери за директно приложение на Директивата след присъединяването на Австрия от 01.01.1995 г. (стр.8).
Обсъждане на разпоредбата на чл.234 ДЕО относно преюдициалното произнасяне на СЕО. 
Кога се отправя преюдициално запитване? 
Когато съдът не е сигурен в точното значение на норма от общностното или националното право, ако е първоинстанционен съд – може да отправи преюдициално запитване, а ако е Върховен съд – е задължен.
Решения на СЕО по тълкувателната дейност, свързани със злоупотреби с ДДС, поради това, че в общността се създавате цели вериги, които не осъществяват икономическа дейност, а само си разменят фактури. 
Решение на СЕО за спазване на първичните принципи:
забрана за злоупотреба с ДДС.
Основните принципи са базата на правото на общността, основните принципи са част от първичното право. Основните принципи се прилагат директно независимо дали са в полза или във вреда на гражданите.
Злоупотреби с данъчен кредит и с освобождаване от ДДС.
В австрийското законодателство съществува разпоредбата на чл.12 от австрийския Закон за ДДС, съгласно която всеки има право на данъчен кредит, стига да не участва в измама или да не е могъл да предположи, че е налице такава. Директива 112 в същия смисъл.
Основен принцип: принципа на защита на доверието.
Системата на ДДС и данъчния кредит е свързана с рискове.
В средата винаги е търговеца, който изпълнява държавни функции – трябва да отчисли ДДС към фиска, защото го е събрал.
В това се крият рисковете. 
Не може тази важна система да се остави само в ръцете на този търговец, който може да не е бил добросъвестен.
В Австрия сега тече голяма дискусия – дали да се приеме презумпцията за добросъвестност на този търговец, или точно обратното, както е в практиката.
Например при издадена фактура, в която е посочен грешен адрес. В този случай търговеца няма право да си възстанови данъчния кредит. Важат разпоредбите на Шеста директива относно забрана за злоупотреба с ДДС.
Мнението на лектора е, че в такъв случай следва да се приеме презумпцията за добросъвестност на търговеца, тъй като той не е могъл да знае, че адреса посочен във фактурата е грешен или несъществуващ и следва да му се признае данъчен кредит. Счита, че местното право по-добре интерпретира принципа с добросъвестността.

По-късно същия ден бе изслушана лекцията „Системата на Австрия по облагане на физическите лица и персоналните дружества с пряк данък” 

Лектор : Д-р Кристиян Ленайс, съдия във Финансов сенат, Виена


По Закона за данък върху доходите на физическите лица се облагат съдружниците в персоналните дружества. Не се облага дружеството като цяло, а се облага всеки от съдружниците – данък върху дохода на всеки от съдружниците.
Разлика с капиталовите дружества, които се облагат с корпоративен данък. 
Форма за събиране на данъците – издаване на административен акт, с който се определя размера на данъка и срок за внасянето му.
Разлика в облагането:
- данък върху трудово възнаграждение;
-данък от капиталово участие.
Съществува скала за данъка върху доходите от трудово възнаграждение. 
От тази година в Австрия е необлагаем годишен доход до 11 000 евро, а доход над 60 000 евро се облага с 50% данък.
При доходите от капиталово участие ставката е твърда – 25%.
В закона са посочени кои разходи се приспадат от данъчната основа. Съществуват облекчения по отношения на определени категории лица, например: самотни майки, единствено работещ в семейството. Признават се транспортни разходи за служигелите.
Съществува разлика в данъчното задължение на неограничено отговорните и ограничено отговорните лица.
Специфична хипотеза на австрийски гражданин, който не живее постоянно в Австрия, но генерира доходи в Австрия. Ако в такива случаи подлежи на облагане в различни страни отношенията се регулират от Спогодбите за избягване на двойно данъчно облагане, каквато има подписана между Австрия и България. Ако няма подписана такава спогодба, се вземат мерки за избягване на двойното данъчно облагане.
Какъв тип доходи подлежат на облагане по този закон:
Седем типа доход:
Печалба от: 
селскостопанска и горска дейност;
самонаети лица;
занаятчии. 

Доходи от:

заети по трудов договор;
капиталови доходи;
наеми и аренда;
други – обикновено от спекулативни сделки с имоти и с акции.
Давностния срок за установяване на такива доходи и облагането им е 10-годишен при спекулативна продажба на имот и 1-годишен при спекулативна продажба на акции. 
Какво намалява облагаемите доходи – признати разходи преди формиране на данъчната основа:
осигурителни вноски;
покупка и ремонт на жилище;
загуби от минали години;
извънредни разходи ( за лечение).
1-3/ Първите три типа доход: от селскостопанска и горска дейност, самонаети лица и занаятчии, формират печалба, която се облага. Печалбата се регистрира чрез счетоводни и балансови документи. Резултатът е от приходно/разходната част от баланса.
Облагат се с общи ставки по Закона за данъка върху доходите на физическите лица и Правилника за приложението му.
Разликата в облагането на различните типове доход е в изискването за водене на счетоводство за първите три типа доходи, които формират печалба. Приходите и разходите се отчитат в същата година. Има възможност за пренасяне на разходи от минали години, предполага се водене на редовно счетоводство. Няма ограничението във времето за пренасяне на разходи от минали години.
Разходи - всички разходи на предприятието:
амортизации на ДМА;
внесени осигурителни вноски;
материали за производство;
лихви, коио са изплащани за закупуване на нещо;
транспортни (служителите нямат право на пътни, имат общ процент, който се приспада).
Пример: Ако е закупен имот с кредит, лихвите се приспадат като разход, но ако така закупения имот се отдава под наем, лихвите не се приспадат.
Кои разходи не се приспадат: 
-разходи за жизнения стандарт;
-представителни разходи;
-лични данъци.
Пример: Ако се докажат разходи с цел реклама, може да се признаят до 50%.

4/Заети по трудов договор – доходите се облагат по скала.
В Австрия се плаща 13-та и 14-та заплати.

5/Капиталови доходи:
-дивиденти;
-лихви;
-продажба на акции.
За всички тези доходи ставката е твърда – 25%.
Капиталовите доходи се включват в общата данъчна декларация.

6/ Доходи от наеми – разходите за ремонт на тези жилища може да се разпределят за период от 10 години.

7/други доходи – от спекулативни сделки.

В Австрия съществува дискусия дали да се въведе данък върху приходи от акции.
Подлежат на данъчно облагане доходите от продажба на капиталовите дялове при частни дружества. Облагат се с 50% от данъчната ставка.

Следващата лекция бе „Системата на корпоративното облагане в Австрия”

Лектор: Д-р Габриеле Крафт, съдия във Финансов сенат, Виена


Корпоративният данък е най-нежкият данък. 

На облагане с корпоративен данък подлежат юридическите лица. Правим разлика между два типа ЮЛ:
частни ЮЛ;
ЮЛ, които изпълняват публични функции.

Пример: Общината открива плувен басейн с общинско имущество. Това е ЮЛ, което изпълнява публични функции, т.е. публично дружество, тъй като влиза във взаимоотношения с други субекти. За такова дружество важат същите изисквания за облагане – по Закона за корпоративното облагане.

Частни капиталови дружества:

Видове:
-ООД – минимален капитал 35 000 евро;
- АД-минимален капитал 70 000 евро;
- Societas Europaea(SE)-Европейско акционерно дружество на територията на Общността – минимален капитал 120 000 евро.
Тези дружества се облагат с 25% плосък данък върху печалбата.
Независимо от плоския данък, има система на минималното облагане – ако не е достигната печалба:
-за ООД – 1 750 евро годишно;
- за АД – 3500 евро годишно;
- за SE – 6 000 евро годишно.
Правим разлика между капиталови дружества с акции и дружество на физически лица – персонални дружества, като последните не представляват самостоятелен обект на корпоративно облагане, а се облагат физическите лица от дружеството – съдружниците, с пряк данък по Закона за данъка върху доходите на физическите лица.

Разлика в облагането:
-при физическите лица доходите се облагат по скала;
-при капиталовите дружества – 25% плосък данък.
При капиталовите дружества могат да се сключват споразумения с управляващите дружеството, а при дружествата на физическите лица – не.
При разпределение на печалбата в капиталовите дружества, неразпределената като дивидент печалба се облага, а при персоналните дружества няма никаква роля разпределението на печалбата като дивидент или не.

Данъчна основа и разходи на капиталовите дружества:
При капиталовите дружества няма данъчни облекчения.
Има специални разходи само за пенсии и пренасяне на загуби от предходни отчетни периоди без ограничение във времето напред.

Скрито разпределение на печалбата: 
По споразумение(устно) на управителите на предприятието, например на управителя се изплаща възнаграждение под формата на възнаграждение за мениджмънт, освен възнаграждението му като управител. При ревизия това се отчита като скрито разпределение на печалба – изплащане на дивидент, и се облага с корпоративен данък.

Участие на едно предприятие в друго – дружества „майка-дъщери” в две хипотези:
и двете дружества в Австрия;
дружеството-майка в Австрия, дъщерното дружество – в България, например.
Дъщерните дружества изплащат печалбата на дружеството-майка.
Ред на облагане в единия и другия случай.
Съществува дискусия по отношение на различното третиране на дружествата „майка-дъщери” в ЕО и дружествата „майка-дъщери” само в Австрия. Има различия във вижданията на съдиите от Финансовия сенат и Върховния административен съд на Австрия относно това дали счетоводството на дъщерната фирма трябва да се съобразява с австрийската система и когато дъщерното дружество не е в Австрия, а е в друга страна от общността. Съдиите от Финансовия сенат считат, че е нарушен принципа за забрана за дискриминация съгласно разпоредбата на чл.56 ДЕО.
Във връзка с този спорен въпрос съдия от финансовия сенат в Линц е отправил преюдициално запитване до СЕО в Люксембург, обр. дела С-436/08 и С-437/08.

Група капиталови дружества:

Преди три години се създаде системата на облагане на „група капиталови дружества”. Сливането на капиталови дружества в „група”, т.нар. „басейн” е понятие само за данъчни цели. Тази конструкция не може да се види в Търговския регистър. Такава група трябва да съществува поне 3 години. В групата има чужди фирми не само от ЕО, но от целия свят. 
Какви са данъчните последици от създаването на такава група?
Печалбата се облага по местното законодателство на Австрия. Подава се годишна данъчна декларация и с решение на данъчната служба се определя данъка. Допустимо е в такава група да се прехвърли 100% от печалбата от първото дружество на второто и първото дружество се освобождава от данък, който данък е дължим от второто дружество. 

Система за облагане на частни фондации в Австрия: 
Австрийската система се гледа с не добро око в ЕС, тъй като се счита, че облагането на фондациите в Австрия противоречи на основни принципи на общността. 
Данъчната ставка за фондациите е много изгодна – 12%, с цел да се стимулира благотворителността. 
Минималния капитал за такава фондация е 70 000 евро и съществува специална форма на данъчно облагане.

Преструктуриране на дружества във връзка с данъчно облагане: сливания, вливания, отделяне – всички видове трансформации.
Сливане – две дружества в едно, преобразуване от един вид в друг – от капиталово, което се облага с корпоративен данък, в персонално дружество, съдружниците на което се облагат по Закона за данъка върху доходите на физическите лица, а самото дружество не подлежи на облагане с корпоративен данък.
Отделяне от едно капиталово дружество на няколко капиталови дружества.
При всички преобразувания и трансформации се спазват принципите: 
-да не се прехвърлят данъчни тежести в чужбина;
- да се запази счетоводството;
- всички загуби да се прехвърлят в новите дружества;
- да не се ощети фиска на Австрия, особено при отделяне на дружество в чужбина.
Данъчните последици ще са съгласно австрийското законодателство. 


На 19.06.2009г. бе изнесена лекцията „Устройство на територията и строителство в Република Австрия” - лектор Ервин Цирман- административен съдия от Административния съд в Залцбург

В австрийското законодателство липсва законова дефиниция за устройство на територията. Като понятие следва да се разбира ясното и планомерно представяне на територията, на която живеем.
При устройството на територията се постигат социални, икономически и цели , свързани с опазване на околната среда при извършването на индустриално и жилищно строителство, както и по отношение на отредените незастроени площи.
На федерално ниво се приемат само общи насоки във връзка с устройството на територията, например строеж на пътища от национално значение. Всички останали въпроси са от компетентността на правителствата на отделените провинции. Всяка от тях има отделен Закон за устройство на територията, като между законите има различия.В отделните провинции с устройството на територията се занимават общините.
Инструментите за регулиране на територията са два вида- от общ вид (общ нормативен акт) и индивидуални (индивидуален нормативен акт).
Инструментите за регулиране на територията от общ вид се приемат от правителството на провинцията, като общините имат съвещателен глас.
Общините приемат концепции за развитие на територията, които представляват по същество план за определяне предназначението на отделните парцели и тяхното застрояване.
Общите концепции за развитие на територията на общината в едни случаи са нормативен акт и са задължителни, в други случаи не. Приемат се от общинските съвети. 
Планът за определяне предназначението на отделните парцели се приема от общинските съвети и се одобрява от федералното правителство. Този план следва да съответства на общите концепции за устройство на територията на провинцията и на общината. С него се отреждат площи за застрояване, площи за нужди на индустрията и селскостопански площи.
Отредените за строителство площи могат да бъдат за чисто жилищно строителство, за такова от смесен тип и концентрирано жилищно строителство.Чистото жилищно строителство предвижда само жилищна сграда, парцел и постройки на допълващото застрояване. Отреждането за строеж на индустриални предприятия е по изключение.
Гражданите имат достъп до плановете, които са в електронен вид и на хартиен носител.
При промяна на нуждата от застрояване са извършва и промяна в плана за предназначението на парцелите - на всеки 10 години. Всеки може да поиска промяна на предназначението на земеделска земя в такава за строителство при определени предпоставки - площта на земята да не е по-малка от 3000 кв.м. и да е в близост до населеното място.
Индивидуален административен акт се издава само тогава, когато е налице отклонение от предвижданията на плана за предназначението на парцелите. Възможностите за това са крайно ограничени. Разрешението за промяна на предназначението се издава за срок от 5 години. Ако не се реализира, разрешената промяна се погасява по давност. Съществува възможност за споразумение между гражданите и общините.
Застроителният план се приема от общинския съвет. Той регламентира височина на застрояване, форма на покрива на сградите, цвят на фасадата им и др.
Плановете не се обжалват пред съда директно. При искане за издаване на разрешение за строителство в парцел, което не е предвидено по плана се издава отказ. Този отказ може да бъде обжалван. При разглеждане на делото се преценява и законосъобразността на плана по отношение на предвиденото за парцела. Конституционният съд проверява законосъобразността на плановете.
Строителството се регламентира със строителни закони и подзаконови нормативни актове - технически правила и норми. Всяка провинция има свое строително законодателство.
Първа инстанция при издаването на разрешения за строеж е кметът на общината, втора - общинският съвет. Решенията на общинския съвет се обжалват пред федералното правителство. Решението на федералното правителство се обжалва пред Върховния административен съд или пред Конституционния съд. При нарушение на закона е компетентен ВАС, при нарушение на основни конституционни права - Конституционния съд.
Разрешението за строеж, което се издава от кмета, е индивидуален административен акт. То следва да е съобразено с предвижданията на плана за предназначението на парцелите и на застроителния план. Искането се изготвя от експерт и се придружава от задължителна документация. Кметът провежда устно съвещание за разглеждане на искането, на което може да се изслуша и експертиза. За него се канят и съседите на парцела, за който се иска разрешение за строеж и те могат да възразят само на този етап. Ако не са го направили, не могат да възразяват срещу разрешението за строеж. Съседите могат да оспорват височини, отстояние на сградата, замърсяване на околната среда.
За строеж на сгради, свързани с достъп на много хора или с наднормен шум се издават специални разрешения за строеж
За определен вид постройки, изчерпателно изброени в законите и подзаконовите актове не се издава разрешение за строеж, а се подава декларация от собствениците .
За въвеждане на сградата в експлоатация се издава разрешение за ползване.
Органите по строителството могат да спират и премахват незаконни строежи. Не са редки случаите на незаконно строителство. Не са редки и тези, в които, за да не се премахне строежът, се издава разрешение за строеж със задна дата.

Всички лекции бяха изнесени на немски език, като след всяка от тях българските съдии задаваха уточняващи въпроси и получаваха конкретни отговори. Устен консекутивен превод от немски на български език и обратно се извършваше от преводач Калина Бранимирова Цакова, на основание сключен граждански договор.
Посещението премина спокойно и българските съдии оценяват високо знанията, които са получили в контактите си с австрийските съдии и специалисти. 


Участници в посещението:

Венета Марковска: 

Стефка Стоева: 

Николай Урумов: 

Светла Петкова: 

Андрей Икономов: 

Светлана Йонкова: 

Боян Магдалинчев: 

Фани Найденова: 

Панайот Генков: 

Елена Златинова: 



РЪКОВОДИТЕЛ НА ПРОЕКТА: ………………………………..
/СТЕФКА СТОЕВА/
